 1  Tales de cetero recipiantur in conversos, qui in labore taliter occupentur, quod evidens sit et certum ipsos in officio sibi commisso laborem unius mercenarii compensare, exceptis magistris grangiarum, qui singulis diebus excitent et compellant ad opera mercenarios et conversos.  2  Nullus dirigatur in via, nisi pro evidenti domus utilitate. Si cui vero in spe utilitatis monasterio proveniendae vel etiam procurandae concedenda fuerit licentia equitandi, primum in capitulo licentiam illam petat. Quod si pro urgente necessitate non potuerit capitulum expectare, reversus inde veniam petat, licentiam sibi datam, et causam licentiae similiter manifestans.  3  Parcitatem esus carnium approbet visitator et reprimat, non foveat murmurantes, regularis tamen misericordiae non oblitus.  4  Monacho de via venienti cum converso portario loqui licet, sive sit domesticus, sive hospes, quamdiu est extra terminos abbatiae.  5  Nullus a domo sua emittatur, cuius culpa sine gravi periculo vel scandalo in eadem domo poterit emendari.  6  Quadrigarii nostri contenti sunt illa mensura avenae quae dabitur equis domus illius in qua fuerint hospitati, et mensuras proprias in domibus aliis non attendant.  7  Nullus ad instantiam suam ad domum aliam emittatur ; sed in sua moriatur aut vivat.  8  Diffinitiones Capituli generalis omni anno ab omnibus uniformiter habeantur, sicut fuerint ab originali Diffinitorum transcriptae.  9  Dicatur omnibus a Capitulo generali, ut omnes qui tam ex parte Capituli, quam ex parte Cisterciensis abbatis habent litteras quaestuosas, omni occasione postposita reddant eas, nec de cetero tales habeat aliquis, nisi super hoc veniam petierit in Capitulo generali.  10  Indulgetur abbatibus Ordinis nostri auctoritate Capituli generalis, qui sibi crediderint expedire, dare saecularibus terras, vineas et etiam grangias, et alias possessiones ad excolendum cum consensu et voluntate conventus sui et patris abbatis, vel visitatoris, facta tamen prius de decimis compositione assensu et auctoritate episcopi dioecesani.  11  Abbas qui mutuaverit pecuniam contra Ordinis instituta, illi etiam quorum consilio dictum mutuum factum fuerit, poenam sustineant quae est contra transgressores huiusmodi diffinita.  12  Cum abbas aliquis mittitur a patre abbate visitare cum plenitudine potestatis, exponit Capitulum generale ut eamdem potestatem habeat tam in capite quam in membris qui mittitur, quam haberet pater abbas qui mittit.  13  Praecipitur auctoritate Capituli generalis, ut qui pro culpa ad aliam mittantur abbatiam, quamdiu ibi fuerint, nisi promotionis vel alia causa necessaria equitare minime permittantur.  14  Petitio dominae reginae uxoris quondam bonae memoriae Philippi Francorum regis exauditur, ut eius anniversarium post eius obitum fiat per Ordinem universum.  15  Nulla persona Ordinis nostri vadat vel mittat pro rege Francorum contra regem Angliae, vel e converso, vel pro principibus contra principes terrarum. Qui contra hoc venire praesumpserit, si abbas fuerit, deponatur ; si monachus vel conversus, eiiciatur de domo propria, non nisi per Capitulum generale reversurus.  16  Fratribus Calatravae conceditur a Capitulo generali, ut in ingressu suo in Ordine cuculla ab aliquo benedicatur abbate. Conceditur etiam priori domus illius, ut cum venerit ad domos Ordinis nostri post priorem loci illius permittatur esse ubique.  17  Anniversarium domini Richardi regis Angliae fiat semper tertia feria post octavam Paschae sedendo. Prima collecta : *Praesta, Domine, quaesumus* ; secunda : *Fidelium Deus.* Quod si eadem die supervenerit festum XII lectionum, in crastinum fiat idem.  18  Inhibetur abbatibus Ordinis nostri, ne sub alia forma debeant profiteri, quam sub forma illa, quam Dominus Cistercii facit episcopo Cabilonensi, quae talis est :  Ego N. abbas Cistercii, subiectionem, reverentiam, et obedientiam a sanctis patribus institutam secundum Regulam S. Benedicti tibi pater N. episcope, tuisque successoribus canonice substituendis et sanctae sedi Cabilonensi, salvo ordine nostro, perpetuo me exhibiturum promitto . Quicumque abbas ausus fuerit aliter profiteri, sciat se in sequenti Capitulo deponendum. Eamdem etiam poenam sustineat qui se ab aliquo saeculari permiserit installari.  19  Quando aliquis promittit Capitulo generali construere abbatiam monachorum Ordinis nostri : si mutaverit voluntatem, et ibi posuerit moniales, illae nunquam incorporentur Ordini nostro. Et si incorporentur, abscindantur.  20  Petitio dominae Comitissae Campaniae pro conversis de Argenseolis abbatiae monialium, quam construxit, taliter exauditur, ut conversi praedicti, si tamen habuerint ordinatum habitum in tonsura, barba et vestibus, et scierint ordinem suum, cum per domos Ordinis nostri transierint, admittantur in oratoriis et refectoriis conversorum, in ultimo tamen loco.  21  De illis qui in sodomitico vitio fuerint deprehensi statuitur, ut expellantur ab Ordine, omni spe reversionis ablata, nisi quod in extremis agentes in infirmitorio pauperum misericorditer admittantur, et defunctis ac vere confessis plenarium servitium persolvatur. Sed si convaluerint, iterum expellantur ab Ordine, sicut prius. Concedantur tamen eis litterae generales omnibus communi vita degentibus.  22  Festum beati Roberti, sicut statutum est, fiat III° kalendas maii.  23  Abbates et monachi et conversi ubique extra abbatias, quando exeunt in expensis propriis, vel etiam Ordinis nostri, una tantum pitantia piscium sint contenti.  24  Quidquid receptum fuerit ad usuras in visitationibus recitetur.  25  Statuitur a Capitulo generali ne aliqua domus Ordinis nostri quamdiu fuerit debito centum marcarum ad pondus Trecense obligata, personam aliquam recipiat in monachum vel conversum, nisi fuerit talis persona quae sine scandalo repelli non possit.  26  Item inhibetur a Capitulo generali ne de cetero dentur cursoribus vel transeuntibus sive aliis saecularibus subtalares panni vel vestimenta vel tale aliquid, exceptis pedulibus vel aliis rebus minimis. 